
ВЪПРОСИ И ОТГОВОРИ ПО ПРОЦЕДУРА

№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 76-82,  

ПОЛУЧЕНИ В ПЕРИОДА 20.10.2011 г. – 02.11.2011 г.   
И ПУБЛИКУВАНИ НА 11.11.2011 г.
ВЪПРОС № 76 
Здравейте,
Въпрос по BG161PO003-1.1.05 „Разработване на иновации от стартиращи предприятия”, имаме следните въпроси:
1. Доколко тясно трябва да се разбира формулировката, дадена в Насоките за „иновативен продукт” и до каква степен може да се отрази на успеха на проектното предложение?
Проектното предложение, което разработваме  представлява иновативен процес, който има за резултат обезвреждане (неутрализиране, чрез коренна и необратима промяна в състава) на отделян опасен отпадъчен продукт  от големи съществуващи производства. Основната полза от този процес е факта, че натрупващия се отпадък вече е оползотворим и не е опасен. Крайният продукт на тази неутрализация (преработка) не е основната цел и предимството  на процеса, която би го направила конкурентен. Сам по себе си полуаваният в тази преработка  продукт може да бъде търгуван, но не неговото производство е, което прави процеса иновативен и ценен.
Можем ли, в тази връзка да считаме, че попадаме в категорията „Иновативен процес”, въпреки дефиницията, която е посочена в Насоките: „Иновативен процес - Нов или значително усъвършенстван метод за производство или доставка.......”.  Фактически нашият процес е „Нов или значително усъвършенстван метод за обезвреждане на опасен отпадък”.
Възможно ли е този нюанс в смисъла да направи проекта ни недопустим и той да бъде отхвърлен на етап предварителен подбор?

2. Трябва ли на етап предварителен подбор да се доказва с копия на трудови договори,  че посочениете лица са назначени във фирмата, или това става на етап  изработване  на проектно предложение?
3. Можем ли да посочим в т. 3.1. и 3.2. във Формуляра за предварителен подбор  и специалисти, които имат сключени граждански договори с фирмата в момента на подаване на Фомуляра за предварителен подбор?  
 С уважение,
Екипът на проекта
20.10.2011 г.
ОТГОВОР № 76
1. Предвидената за разработване в рамките на проектното предложение иновация следва да отговаря на определенията за иновативен продукт/процес/услуга от Насоките за кандидатстване. 
Следва да имате предвид, че конкретната преценка за допустимост се прави от Оценителната комисия на база представеното проектното предложение и тя единствена може да се произнесе относно неговата допустимост. Обръщаме ви внимание, че не могат да се дават отговори, които съдържат становище относно съответствието на проект и/или кандидат с условията за кандидатстване.
2. В т.3.1.2. „Придружителни документи към Формуляра за предварителен подбор” от Насоките за кандидатстване са посочени изрично документите, които следва да бъдат представени от кандидата на етап подаване на Формуляр за предварителен подбор. 

Документите за удостоверяване наличието на квалификация и професионален опит (вкл. трудови договори, удостоверяващи че съответните лица са назначении в предприятието-кандидат) следва да бъдат представени на етап подаване на цялостно проектно предложение, в случай на получаване на писмена покана за това.
3. Квалификацията, професионалния опит и опита в изпълнението на дейности, свързани с извършване на НИРД и разработване на иновативни продукти/процеси/услуги на екперти наети на граждански договор към момента на кандидатстване биха били признати за капацитет на кандидата, при условие че е предвидено споменатите експерти да бъдат наети (чрез трудов договор) да участват в изпълнението на дейностите по проекта.
ВЪПРОС № 77 

Здравейте,
бих искала да попитам какъв е редът за кандидатстване по тази програма,която е за създаване и подпомагане на малкия и средния бизнес. Само чух за това кандидатстване искам да знам как става,защото имам огромно желание да изготвя всичко необходимо.Благодаря предварително!Ще чакам отговор.

Лилия Панайотова
21.10.2011 г.
ОТГОВОР № 77 

Възможностите за предоставяне на безвъзмездна финансова помощ на българските предприятия в рамките на Оперативна Програма „Развитие на конкурентноспособността на българската икономика” 2007-2013 (ОП „Конкурентноспособност”) се реализират основно чрез изпълнението на процедури за подбор на проекти по Приоритетна ос 1 „Развитие на икономика, базирана на знанието и иновационните дейности” и Приоритетна ос 2 „Повишаване ефективността на предприятията и развитие на благоприятна бизнес среда”. Потенциалните кандидати за финансиране кандидатстват с проектни предложения, които се изготвят съгласно изискванията и образците на формуляри, подробно указани в Насоките за кандидатстване и приложенията към тях по съответните процедури, като условията за допустимост на кандидатите, дейностите и разходите, сроковете за подаване на проектните предложения, минималният/максималният размер на предоставяната безвъзмездна финансова помощ са специфични за всяка отделна процедура за предоставяне на безвъзмездна финансова помощ. 
Допълнително, в случай че въпросът Ви касае кандидатстването по конкретната процедура за подбор на проекти – BG161PO003-1.1.05 „Разработване на иновации от стартиращи предприятия”, следва да имате предвид, че основната цел на процедурата е да насърчи развитието на стартиращи компании, които притежават висок иновативен  потенциал чрез предоставяне на подкрепа в етапите на създаване и развитие на иновативни продукти, процеси или услуги, с последващо приложение в икономиката. По настоящата процедура кандидатите най-напред представят Формуляр за предварителен подбор – Приложение А1 към Насоките за кандидатстване, като той включва представяне на кандидата, описание на проектната идея, описание на предвидените за изпълнение дейности и очакваните резултати. Заедно с този формуляр кандидатите представят и Удостоверение за актуално състояние на кандидата и Декларация за ненарушаване на чужди права върху интелектуална собственост – Приложение Е към Насоките. Оценката на представените Формуляри за предварителен подбор преминава през следните етапи: 1) Оценка на административното съответствие и допустимостта и 2) Техническа и финансова оценка. Само кандидатите, чийто формуляри за предварителен подбор са получили минимум 28 точки на етап „Техническа и финансова оценка”, ще бъдат поканени да представят цялостно проектно предложение – Приложение А2 от Насоките за кандидатстване и приложенията към тях. Пълният пакет документи за кандидатстване и приложенията към тях може да намерите на следния интернет адрес: http://www.opcompetitiveness.bg/module4.php?menu_id=45&id=44. 
ВЪПРОС № 78 

Уважаеми дами и господа,

Моля да представите статуса на Процедура BG161PO003-1.1.05 - Освен оценки за административно съответствие, правят ли се вече технически и финансови оценки и кога (поне приблизително) се очаква да се публикуват първите резултати? Кога могат да се очакват първите покани за сключване на договори за предоставяне на безвъзмездна финансова помощ?

Моля за ориентировъчни срокове или дати.

С уважение,

Иван Петров

24.10.2011 г.
ОТГОВОР № 78 

Формулярите за предварителен подбор по процедурата, получени в рамките на първа (с краен срок: 09.03.2011 г.), втора (с краен срок: 10.05.2011 г.) и трета сесия (с краен срок: 12.07.2011 г.) за подбор на проекти, са приключили етапа на оценка на административното съответствие и допустимостта, като информация относно отхвърлените кандидати от съответните сесии е публикувана на следния интернет адрес: http://www.opcompetitiveness.bg/module4.php?menu_id=45&id=44. За успешно преминалите етапа на административното съответствие и допустимостта, се извършва оценка на етап „Техническа и финансова оценка” съобразно реда на тяхното постъпване. 
Съгласно чл. 27, ал. 1 от ПМС № 121/31.05.2007 г. в срок до 10 работни дни след като получи доклада на Оценителната комисия от извършения предварителен подбор от съответната сесия, Ръководителят на ДО взема мотивирано решение за:

- одобряване на доклада и допускане на одобрените кандидати да подадат формуляр за кандидатстване;

-  връщане на доклада за преразглеждане, като посочва основанията за това;

- отхвърляне на доклада и прекратяване на процедурата, като посочва основанията за това.

За оценката на формуляра за кандидатстване на поканените да го представят кандидати се прилагат съответно общите правила. 
В срок от 15 работни дни от издаването на решението за предоставяне на безвъзмездна финансова помощ ДО уведомява писмено кандидатите за резултатите от оценката.

ВЪПРОС № 79 
Разработване предварително проекто предложение, с което да кандидатстваме за последния за тази година срок по тази процедура - 15 ноември. Бихте ли ни пояснили с какво да се съобразяваме, когато обмисляме какво може да се заложи като възнаграждение на хората от екипа, имаме двама професори, един инженер, счетоводител и ръководител на екипа. 

Има ли минимални и максимални прагове за заплащането, договорите за трудово възнаграждение включват плащане на месечни възнаграждения както и осигуровките към тях или може да бъде заложено плащане с часова ставка, както е по 7 рамкова програма от 35евро на час. За професорите какъв е максимално допустимият праг на възнаграждение, както и на ръководителят на екипа?

Предварително благодаря,

Eмил Попов

26.10.2011 г.
ОТГОВОР № 79 
Разходите за възнаграждения на квалифициран персонал по процедурата не трябва да надвишават 3 пъти праговете, определени в Минималния осигурителен доход по основни икономически дейности и квалификационни групи професии за годината на кандидатстване. Възнаграждението на експерти, наети за по - малко от 8 ч., но за не по-малко от 4 часа, следва да бъде пропорционално на това на експерти, наети за 8 ч. 

За разходите за възнаграждение на един експерт, нает на основен трудов договор и на пълен работен ден (8 работни часа), отговорен за икономическите дейности на предприятието, няма максимален размер. 

ВЪПРОС № 80 

Колко лева е таванът на плащането на ръководителя на проекта?

Колко лева е таванът на плащането за професори, специалисти в конкретната сфера на иновацията?

Когато се залагат разходи за командировки в чужбина, свързани с показване на иновацията на международни специализирани изложения.

Eмил Попов

27.10.2011 г.
ОТГОВОР № 80 

Разходите за възнаграждения на квалифициран персонал по процедурата не трябва да надвишават 3 пъти праговете, определени в Минималния осигурителен доход по основни икономически дейности и квалификационни групи професии за годината на кандидатстване. Възнаграждението на експерти, наети за по - малко от 8 ч., но за не по-малко от 4 часа, следва да бъде пропорционално на това на експерти, наети за 8 ч. 

За разходите за възнаграждение на един експерт, нает на основен трудов договор и на пълен работен ден (8 работни часа), отговорен за икономическите дейности на предприятието, няма максимален размер. 

Разходи за командировки в страната и чужбина (пътни, дневни и квартирни) на персонала на предприятието, пряко свързани с предвидените за изпълнение дейности за разработване и популяризиране на предлаганата иновация, не трябва да надвишават 10 % от преките разходи по проекта.

Разходите за командировки (пътни, дневни и квартирни) в страната и в чужбина са допустими до размера, определен с Наредбата за командировките в страната, приета с Постановление № 72 на Министерския съвет от 1986 г. (обн., ДВ, бр. 11 от 1987 г.), съответно в Наредбата за служебните командировки и специализации в чужбина, приета с Постановление № 115 на Министерския съвет от 2004 г. (обн., ДВ, бр. 50 от 2004 г.).

ВЪПРОС № 81 

Въпроси по процедура № BG161PO003-1.1.05 „Разработване на иновации от стартиращи предприятия".

1. Допустимо ли е назначаване на специалисти, които ще се занимават с маркетинговата страна на проекта, а именно - дейностите по реализирането на иновативната услуга на пазара? Една от задачите на икономическия мениджър е това, но смятаме, че са необходими и допълнителни експерти. Въпросът произтича от това, че не се допускат дейности с „общ маркетингов характер”, но тъй като дейностите на маркетинговите специалисти са тясно свързани с реализацията на иновативната услуга, признават ли се разходи за техните заплати? 

От написаното в насоките за кандидатстване, т. 2.3.1.2 Специфични допустими разходи, 

„Разходи за възнаграждения, включително за здравни и осигурителни вноски за сметка на работодателя на квалифициран персонал, необходим за изпълнението на дейностите,

2. включени в проектното предложение, като са допустими разходите за 5-ма експерти”, единственото изискване е квалифициран персонал, необходим за изпълнение на дейностите. 

3. Как се смятат техните заплати – заплатите на маркетинговите специалисти? Колко е минималния доход според „Минимален осигурителен доход по основни икономически дейности и квалификационни групи професии” за маркетингови специалисти? 

4. Допустимо ли е назначаване на физическо лице за някой от дейностите по проекта на граждански договор? За конкретизация - имаме специфични дейности по разработка на хардуерно устройство, тъй като нещата са специфични и специалист няма да напусне работата си, за да дойде при нас на трудов договор, възможно ли е услугите му да бъдат заплатени с граждански? За още конкретизация, дейностите са изчисления и проектиране на модули от опитния образец на устройството. Ако има възможност за сключване на граждански договор какви правила действат при определяне на максимум възнаграждение?

5. Ако не е възможно сключване на граждански договор, предполагам е задължително провеждане на процедура за изпълнител на тази специфична дейност, в която процедура фирмата, за която работи специалистът, ще участва?

6. Има ли ограничение от гледна точка на максимален процент от общото финансиране, което може да получи фирма – изпълнител? Например ако се налага изпълнител да извърши дейност, която струва повече от да кажем 70% от финансирането по проекта, допуска ли се това?

7. В насоките за кандидатстване, т. 2.3.1.2 Специфични допустими разходи, има подточка Разходи за външни услуги. Задължително ли е провеждане на процедура за избор на изпълнител за тези видове услуги? 

8. За изработка на опитния образец трябва да закупим електронни компоненти, които ги има в магазина. Изглежда според написаното в т.2.3.1.2 Специфични допустими разходи, а именно „Разходи за консумативи и материали за изработка на опитен образец – допустими само в случай, че опитният образец се разработва от кандидат”, че електронните компоненти са допустим разход. Може ли за изработка на опитния образец да си купим частите от магазина, без процедура за изпълнител на доставка на тези елементи? 

9. Имаме дейност, която изисква производство на голям брой устройства (над 100), които ще са необходими при пазарната реализация и достигане до крайните клиенти, за това производство необходима ли е отново процедура за избор на изпълнител. Тъй като производството се състои от доставка на специфични елементи, в същото време от налепянето им на печатна платка, сглобяването им т.н., а това, както се вижда са специфични дейности, които не се извършват от една и съща фирма, трябва ли за всяка от тези дейности да се провежда процедура за изпълнител?

10. Тъй като фирмата ни е регистрирана за целите на провеждане на проекта, който се финансира по тази процедура, допустим разход ли е счетоводни и юридически услуги за поддържане на счетоводството след старта на проекта? Като например ТРЗ, ГФО, както и дейности, касаещи конкретни искания от финансиращата страна – като отчети, одит и др.

11. В досегашните въпроси и отговори по процедурата не мога да намеря конкретен отговор на следния въпрос. Задължително ли е по време на кандидатстване в предварителния подбор, не при представяне на цялостното проектно предложение, във фирмата да са назначени специалистите, на база които ще се мери капацитет на екипа? В смисъл такъв, може ли планираният екип да бъде представен във формуляра за предварителен подбор, но да не е назначен. Назначението ще се извърши при евентуална положителна оценка от финансиращата страна, тогава се прилагат и CV и др. Идеята да не се назначават преди старта на проекта е, че този екип е необходим за самия проект, а няма ресурс за заплащане преди него. Ако е позволено тези специалисти (6 на брой – икономически мениджър и петимата специалиста) да не са назначени по време на оценка за предварителния подбор, те трябва да са назначени преди подаване на цялостно проектно предложение, нали така? 

12. Фирмата, с която ще кандидатства е регистрирана специално за работа по проекта. Регистрирана е с Код НКИД: 6209. Според насоките за кандидатстване, тъй като не попада в Сектор С е допустима за кандидатстване, нали така?

13. Позволено ли е след края на проекта, заплатите на служителите да се променят и да се назначават още хора според стратегията на фирмата? Има изискване, да не се променя структурата на фирмата следващите три години. Тази промяна засяга ли заплащането на хората?

14. Задължително ли е във формуляра за предварителен подбор, в точката с детайлизацията по дейностите да се пише всяка дейност колко пари ще струва? (Цитирам: Опишете дейностите, предвидени за изпълнение по проекта, като включите информация за наименованието на всяка дейност, нейното описание, очаквани резултати и необходими средства / разходи за изпълнение на дейността.). Тези разходи и средства за изпълнение парите необходими за изпълнението ли са? Трябва ли да са описани разходите по заплатите на екипа освен това? Въпросът ми произтича от това, че на фаза предварителен подбор не се изисква бюджет по проекта, но въпреки това ще се направи финансова оценка.

15. И последен въпрос, предложенията за предварителен подбор могат да се подават до 15.11.2011, включително и това е последна дата, нали така?

Благодаря ви, 
Свилен Радичков
31.10.2011 г.
ОТГОВОР № 81 
1. По процедурата са допустими възнаграждения за експерт, нает на основен трудов договор и на пълен работен ден (8 работни часа), отговорен за икономическите дейности на предприятието, както и за позиционирането на бъдещия иновативен продукт, процес или услуга на пазара, намирането на потенциални инвеститори за внедряването на продукта, процеса или услугата. 

Допустими са и възнаграждения за петима експерта квалифициран персонал, необходим за изпълнението на дейностите, включени в проектното предложение. В тази връзка са допустими възнагражденията за наемането на маркетингов специалист само, ако той изпълнява допустими дейности по проекта, сред които са дейностите по изработване на бизнес планове, пазарни анализи и проучвания, финансови и маркетингови планове за пазарна реализация на иновативния продукт, процес или услуга и по организиране на демонстрации, участия в изложения, панаири или други промоционални дейности, свързани с популяризиране на иновативния продукт, процес или услуга. 

2. Разходите за възнаграждения на квалифициран персонал са допустими само ако не надвишават 3 пъти праговете, определени в Минималния осигурителен доход по основни икономически дейности и квалификационни групи професии за годината на кандидатстване. Възнаграждението на експерти, наети за по - малко от 8 ч., следва да бъде пропорционално на това на експерти, наети за 8 ч. 

Минималният доход за маркетинговите специалисти се определя според икономическата дейност на предприятието и квалификационната група на специалиста.

3. Сключването на договор за предоставяне на услуга от физическо лице е възможно само след прилагане на процедурите за определяне на изпълнител съгласно условията и реда, предвидени в ПМС № 55/12.03.2007 г. По настоящата процедура няма предвидени максимални размери на стойностите на услугите, с изключение на максимално определените в Насоките за кандидатстване размери на разходите за одит, визуализация и консултантски услуги за разработването на проектното предложение. Не би трябвало да се надвишава и максимално допустимия по процедурата размер на безвъзмездната финансова помощ.

4. Процедурите за определяне на изпълнител съгласно условията и реда, предвидени в ПМС № 55/12.03.2007 г. позволяват избор както на юридическо, така и на физическо лице.

5. Няма ограничение за максимален процент от общото финансиране, което може да получи фирма – изпълнител.

6. Когато дейностите се извършват от външен изпълнител е задължително провеждането на процедура за избор на изпълнител съгласно условията и реда, предвидени в ПМС № 55/12.03.2007 г. 

7. При закупуването на консумативи също е необходимо провеждане на процедура за избор на изпълнител съгласно условията и реда, предвидени в ПМС № 55/12.03.2007 г. 

8. Така формулирана тази дейност по производство на голям брой устройства (над 100), необходими при пазарната реализация и достигане до крайните клиенти, е недопустима. Целта на настоящата процедура за предоставяне на безвъзмездна финансова помощ е да предостави подкрепа в етапа на разработване на иновативни продукти, процеси и услуги до създаване на опитен образец. Внедряването и реализацията на иновативни продукти, процеси и услуги не е обект на настоящата процедура.

По принцип, за изпълнение на допустими дейности би могло да се избере една фирма изпълнител, която съответно би могла да ползва услугите на подизпълнители. За всяка отделна дейност, посочена като разход в отделно перо от бюджета, се изисква провеждането на отделна процедура за избор на изпълнител съгласно условията и реда, предвидени в ПМС № 55/12.03.2007 г. 

9. Недопустими са дейности, свързани с общи услуги, свързани с обичайната дейност на предприятието (например счетоводни услуги, юридически, посреднически услуги и др., които не са свързани с разработвания иновативен продукт, процес или услуга). Допустими дейности по процедурата, в правомощията на експерта, отговорен за икономическите дейности на предприятието, са управлението и отчитането на проекта. 

10. Оценяването на управленския и иновативен капацитет на кандидата се извършва само на базата на нает в предприятието персонал към момента на подаване на съответния формуляр - формуляр за предварителен подбор на етап предварителен подбор или формуляр за кандидатстване на втория етап на оценка на проектите.

11. Предприятие с код 6209 по Националната класификация на икономическите дейности 2008 г. е допустим кандидат по процедурата.

12. Следва да имате предвид, че съгласно чл. 1.8 от Общите условия на договора за предоставяне на безвъзмездна финансова помощ „в срок от пет години след приключването на операцията или три години след приключването на операцията в държавата-членка, която е упражнила правото си на избор за намаляване на този срок за запазване на инвестицията или на работните места, създадени от МСП, проектът не трябва да претърпи значителни изменения.

Под значителни изменения се разбират изменения, засягащи същността на проекта, условията за неговото изпълнение или пораждащи неоправдани изгоди за фирмата или публичната организация, както и изменения, произтичащи от промяна в характера на собствеността на елемент от инфраструктурата или прехвърлянето на производствената дейност.”

Предвид горепосочения текст следва да запазите създадените работни места за период от три години, но процедурата няма изискване за запазване същото заплащане на служителите през следващите три години.

13. Въпреки, че не се изисква отделно представен бюджет по проекта на етап предварителен подбор, в точка 7. „Дейности за изпълнение на проекта” от Формуляра за предварителен подбор, се изисква да се посочат необходимите разходи за изпълнение на проекта.

14.
Последният обявен краен срок за 2011 г. по тази процедура е 15.11.2011 г. В случай на останал наличен финансов ресурс по процедурата след извършване на оценката на Формулярите за предварителен подбор, постъпили в рамките на указаните крайни срокове за сесиите през 2011 г. и класирането на цялостните проектни предложения, могат да бъдат оповестени следващи сесии с крайни срокове за набиране на Формуляри за предварителен подбор по процедурата. 

ВЪПРОС № 82 

Въпрос по процедура № BG161PO003-1.1.05 „Разработване на иновации от стартиращи предприятия".

1. Интересува ме по т. 2.3.1.2 Специфични допустими разходи, допустими ли са разходите за осигуровки на служителите, както и данъците, които трябва да се платят от работодателя и от служителите, така че на служителя (петимата специалиста и икономическия мениджър) да остане чистата сума за възнаграждение, която е не повече три пъти посочения праг. Трябва ли служителят сам да покрива някой данък или вноска за осигуровка от собственото си възнаграждение или то се гарантира допълнително като допустим разход. Извинявам се, ако въпросът е зададен некомпетентно.
Благодаря, 
Свилен Радичков
02.11.2011 г.
ОТГОВОР № 82 

Определеното по процедурата максимално равнище на разходите за възнаграждения на квалифициран персонал до 3 пъти праговете, определени в Минималния осигурителен доход по основни икономически дейности и квалификационни групи професии за годината на кандидатстване, не включва здравни и осигурителни вноски за сметка на работодателя. При изпълнение на проекта всички данъци и осигуровки, които служителят, нает на трудов договор дължи, съгласно българското законодателство, са за негова сметка.

